Kolding sætter Joomla på det kommunale web-landkort

Som den første danske kommune har Kolding valgt open source-CMS'et Joomla til sin nye hjemmeside. Prisen har været afgørende for valget af platform.

Mens debatten om en fælleskommunal webplatform raser i Version2's spalter, går Kolding Kommune nu egne veje. Kommunen har - angiveligt som den første - besluttet sig for en ny hjemmeside baseret på open source-CMS'et Joomla.

Joomla var på forhånd udvalgt som den ønskede platform, og efter en udbudsrunde er webhuset Redweb valgt til at implementere løsningen.

»Vi bilder os selv ind, at vi får betydelig mere for pengene ved at vælge Joomla som platform. Jeg har ikke indhentet tilbud på proprietære platforme, men når jeg taler med andre kommuner om, hvad de giver for deres webløsninger, kan jeg se, at vi med valget af Joomla ligger i den absolut billige ende,« siger afdelingschef i Kolding Kommunes centralforvaltning, Troels Vinding, til Version2.

Samtidig argumenterer Troels Vinding for, at billigt sagtens kan være godt.

»Vi får rigtig meget for pengene. Fidusen ved at vælge et open source-CMS er jo, at stort set alt, hvad vi kan komme i tanke om af funktionalitet, findes der andre, der har fået samme ide før os og udviklet,« siger Troels Vinding til Version2.

Og du er ikke nervøs ved at være den første kommune, der vælger Joomla?

»Kommunale hjemmesider adskiller sig ikke væsentligt fra så mange andre hjemmesider, så det forudser jeg ikke vil blive et problem. I og med Joomla er et meget åbent, stort og veldokumenteret system, vil det være det ikke være andeledes, end hvis vi havde valgt en anden platform.«

Hvad var udslagsgivende for, at I besluttede jer for Joomla?

»Vi var rigtig trygge ved, at det er så stort og har så mange udvidelser. En stor kundebase betyder, at CMS'et bliver ved med at være opdateret og tidssvarende. Og så virker det som om, Joomla lægger sig pænt på midten i spændingsfeltet mellem fleksibilitet og brugervenlighed.«

Hvad afgjorde, at I valgte Redweb til at implementere løsningen?

»Det har været en samlet vurdering ud fra ydelser og økonomi. Ikke mindst på økonomien var de stærke,« siger Troels Vinding.

Kolding Kommune ønsker ikke at oplyser den samlede pris, men eftersom der ikke er tale om et EU-udbud, må den ligge under tærskelværdien for sådanne på 1,5 millioner kroner. Kommunen ønsker heller ikke at oplyse, hvor mange webbureauer, der bød ind på at implementere løsningen.